Գեղարքունիքի մարզի Կարճաղբյուր գյուղի 7 ընտանիք փառատոնին բերել էին իրենց աճեցրած և դրանից պատրաստած չիչխանի օշարակ, կոմպոտ, մուրաբա: Այս անգամ նաև փորձնական վաճառում էին մասուրի, ազնվամորու հյութ, ընկույզի մուրաբա: Այս ապրանքներն արտադրող ընտանիքներն աշխատում են «Արևհատիկ» կոչվող կոոպերատիվում, որը զբաղվում է չիչխանի վերամշակմամբ: Գյուղատնտեսական խումբը ձևավորվել է 2016-ին, այն ղեկավարում է Խաչիկ Կիրակոսյանը: Նրա փոխանցմամբ՝ նախորդ տարի փառատոնին խմբի անդամներն առանձին-առանձին են մասնակցել, իսկ այս անգամ արդեն որպես նոր ձևավորված կոոպերատիվ որոշել են միասին ներկայացնել գյուղի արտադրանքը: Ասում է՝ այս տարի, նախորդի համեմատ, հետաքրքրվածությունն ու վաճառքն ավելի մեծ է: